b'\n_START_ARTICLE_\nAnton Su\xc5\xa1nik (politik)\n_START_SECTION_\n\xc5\xbdivljenje in delo\n_START_PARAGRAPH_\nSu\xc5\xa1nik se je rodil na Zdu\xc5\xa1i pri Kamniku kmetu Antonu in Katarini rojeni Jagodic. V Ljubljani je obiskoval 1. in 2. razred II. dr\xc5\xbeavne gimnazije (1892\xe2\x80\x931894) 3.\xe2\x80\x938. razred (1894\xe2\x80\x931900) pa na I. dr\xc5\xbeavni gimnaziji, nato na Dunaju \xc5\xa1tudiral slovanske jezike in klasi\xc4\x8dno filologijo. Po kon\xc4\x8danem \xc5\xa1tudiju je od 1905 pou\xc4\x8deval na gimnaziji v Kranju in od 1912 v Ljubljani. Po kon\xc4\x8dani vojni je bil v letih 1919\xe2\x88\x921921 predsednik Vi\xc5\xa1jega \xc5\xa1olskega sveta v Ljubljani. Kot predstavnik  Slovenske ljudske stranke (SLS) pa je bil 1919-1920 v Za\xc4\x8dasnem narodnem presedstvu Kraljevine SHS \xc4\x8dlan odbora za ustanovitev ljubljanske univerze. Novembra 1920 so ga na listi SLS izvolili v ustavodajno skup\xc5\xa1\xc4\x8dino. V letih 1923, 1925 in 1927 je bil izvoljen za poslanca v Narodni skup\xc5\xa1\xc4\x8dini Kraljevine SHS. Od julija do novembra 1924 je bil minister za promet v 3. vladi SHS. Kot minister si je prizadeval za zgraditev \xc5\xbeelezni\xc5\xa1ke povezave po dolini Krke do Novega mesta. Deloval je tudi kot publicist in \xc4\x8dasnikar. Su\xc5\xa1nik je opisal pasijonske igre v Oberammergauu  in izdal z V. \xc5\xa0arabanom Vojska na Balkanu 1913: poljudna zgodovina balkanskih vojn 1912\xe2\x80\x931913.'